ועדת החוקה, חוק ומשפט, כנסת 20, פרוטוקול מספר 662, 2018-07-09 10:00

ניסן סלומינסקי: בוקר טוב.

ניסן סלומינסקי: אנחנו פותחים את ישיבת ועדת החוקה, חוק ומשפט בנושא הצעת חוק סדר הדין הפלילי (סמכויות אכיפה – המצאה, חיפוש ותפיסה), התשע"ד-2014.

אפרת חקאק: אנחנו מבקשים לפצל פה את סעיף 112(6) להצעת החוק.

אפרת חקאק: אני אשמח אם משרד המשפטים או המשטרה יציגו את התיקון.

ניסן סלומינסקי: עשינו מאמצים לסיים את זה במושב הזה ולא אסתייעא מילתא.

ניסן סלומינסקי: מאחר שאני רואה שאין לנו סיכוי לאשר את כל החוק כולו, למרות חשיבותו הגדולה, ונעשה את זה אם ירצה השם בתחילת המושב הבא, נתבקשנו לפצל קטע מתוכו, שהוא מאוד רלוונטי לשימוש היומיומי, ואותו לאשר.

ניסן סלומינסקי: זה יעזור מאוד.

ניסן סלומינסקי: אני מוכן לעשות את זה, רק בואו תסבירו מה ולמה.

רעות גורדון כץ: אנחנו מדברים על אחד התיקונים העקיפים, שנמצא במסגרת "הצעת חוק החיפוש" – תיקון לחוק המעצרים – שאמורה להקנות סמכות למשטרה לחפש חיפוש מוגבל, ותיכף נתייחס למה זה חיפוש מוגבל על גופו של אדם שעוכב בכניסה לניידת בסיטואציה מסוימת מאוד, שבה אותו אדם אמור להתלוות לשוטר לתחנת המשטרה.

רעות גורדון כץ: צריך להבין שקיימת סמכות כזאת היום לגבי עצור.

רעות גורדון כץ: כשיש עצור אפשר לערוך חיפוש על פני הגוף שלו.

רעות גורדון כץ: קיימות סמכויות דומות, מקבילות – זה לא בדיוק מקבילות, אבל למשל כשכל אחד מאיתנו נכנס לקניות, מאבטח יכול לעשות עליו חיפוש.

רעות גורדון כץ: פה אנחנו רוצים למלא חוסר, ותיכף המשטרה גם תחדד את החוסר הזה, שגם כשמדובר באדם מעוכב ולא רק בעצור, אפשר יהיה לערוך חיפוש, חיפוש מוגבל, ואנחנו נפרט.

אפרת חקאק: האם תוכלי לתאר איך מעכבים אדם?

אפרת חקאק: באיזה סיטואציה?

גלעד בהט: או את עצמו.

ניסן סלומינסקי: מה קורה אם פתאום בחיפוש הזה מוצאים סמים נניח?

ניסן סלומינסקי: לא התכוונו לסמים חס ושלום, התכוונו רק לחפש נשק, אבל אתה מחפש.

ניסן סלומינסקי: תני לנו את הרקע שנבין על מה אנחנו מדברים.

רעות גורדון כץ: אני אענה על ראשון ראשון ועל אחרון אחרון.

רעות גורדון כץ: קודם כול, נדבר על העיכוב הזה, עיכוב ולא מעצר.

רעות גורדון כץ: יש לנו סיטואציה של עיכוב חשוד, זה מוסדר בסעיף 67 לחוק המעצרים.

רעות גורדון כץ: זו סמכות מותנית ביסוד סביר לחשד כי אדם עבר עבירה.

רעות גורדון כץ: השוטר רשאי לעכב אותו ויש אפשרות לעיכוב במקום.

רעות גורדון כץ: אנחנו מדברים על הסיטואציה השנייה, בסעיף 67(ב), שהוא רשאי לדרוש מאדם להתלוות עימו לתחנת המשטרה באותו זמן.

רעות גורדון כץ: אנחנו מדברים על סיטואציה שבה אותו שוטר נכנס יחד עם האדם לניידת.

רעות גורדון כץ: בסיטואציה הזאת כיום אין סמכות חיפוש.

רעות גורדון כץ: זה מעמיד בסכנה את החיים של השוטר, יש לפעמים מקרים שאדם אפילו פגע בעצמו וצריך לאפשר למשטרה לעשות איזה חיפוש.

ניסן סלומינסקי: מה זה נקרא "איזה חיפוש"?

ניסן סלומינסקי: איך בחוק את מגדירה "איזה חיפוש"?

רעות גורדון כץ: אם אדוני רוצה, אני אכנס לזה עכשיו.

אפרת חקאק: לפני שאת ממשיכה כדאי לתת את כל הרקע של העיכוב, אולי תסבירי מתי מעכבים עד ועל סמכויות עיכוב.

ניסן סלומינסקי: רק כאשר מדובר על עד?

רעות גורדון כץ: לא.

רעות גורדון כץ: סמכות עיכוב היא הן כלפי חשוד והן כלפי עד.

רעות גורדון כץ: הרגע הסברתי על חשוד, עכשיו אני אעבור להסביר על העיכוב של עד.

רעות גורדון כץ: בסעיף 68(ב) יש סיטואציה שבה אפשר לעכב גם עד.

רעות גורדון כץ: בגדול, צריך להבין שדרך המלך היא שעד לא מעוכב, עד מזומן לתחנת המשטרה.

רעות גורדון כץ: אבל יש מקרים שבהם או שהזיהוי במקום לא היה מספיק ובתחנת המשטרה יש אמצעים נוספים לזיהוי, או שיש חשש שהאדם הזה לא יתייצב לחקירה במועד, בסיטואציות האלה העד מתלווה לשוטר, הם נכנסים ביחד לניידת ומגיעים לתחנת המשטרה לחקירה.

רעות גורדון כץ: שוב אנחנו בסיטואציה שבה אדם נכנס יחד עם שוטר, ומה שאנחנו מבקשים בתיקון הזה זה לאפשר לעשות חיפוש מוגבל.

אפרת חקאק: אמרתם לנו שיש עוד חוקים שמקנים סמכות לשוטרים לעכב אנשים מסוימים לפי חוקים ספציפיים, צריכים לזכור גם את אותם חוקים.

אפרת חקאק: את הבאת שתי דוגמאות, יכול להיות שלמשטרה יש עוד דוגמאות רק כדי שנבין על איזה סיטואציות אנחנו מדברים.

רעות גורדון כץ: יש עוד חוקים שמעניקים סמכות עיכוב למשטרה.

רעות גורדון כץ: שתי דוגמאות הופיעו בנייר ההכנה שלכם.

רעות גורדון כץ: בסעיף 13ב, בחוק הכניסה לישראל, בהקשר לשב"חים.

רעות גורדון כץ: אם לשוטר יש "יסוד סביר לחשד כי אדם שוהה בישראל שלא כדין או שניתן עליו צו משמורת או צו החזרה למשמורת", הוא רשאי לדרוש ממנו להילוות אליו למקום משמורת.

רעות גורדון כץ: זו שוב סיטואציה של עיכוב.

ניצן רוזנברג: בסיטואציה הזאת הסמכות לא רק שוטר, אלא הסמכות גם ניתנת לפקח.

גבריאלה פיסמן: יש סמכויות שוטר שניתנות גם לגורמים אחרים.

גבריאלה פיסמן: כרגע אנחנו מתמקדים בסמכויות השוטר.

רעות גורדון כץ: דוגמה נוספת היא בפקודת המשטרה.

רעות גורדון כץ: ב-77ח19 יש סמכות עיכוב כלפי שוטר חובה, שהוצא נגדו צו מעצר.

רעות גורדון כץ: השוטר רשאי לדרוש ממנו להילוות איתו לתחנת המשטרה.

רעות גורדון כץ: חוץ מזה, צריך להבין שהמשטרה, לפי סעיף 102ז לחוק המשטרה, היא מסייעת גם לגופים אחרים באכיפה, ואז סמכות העיכוב שלה מבוססת על הסמכות של אותם גופים.

רעות גורדון כץ: זה יכול להיות מערכת של ההוצאה לפועל, זה יכול להיות גבייה.

רעות גורדון כץ: יש רשימה של גופים שמוסדרים שם בתוספת – המוסד לביטוח לאומי, רשויות מקומיות – אז מהותית סמכות העיכוב שלה היא מכוח זה שהיא נכנסת לנעלי אותו גוף ועוזרת לו.

רעות גורדון כץ: ולכן אנחנו לא רוצים לצמצם את זה על דרך ההפניה לסעיפים הספציפיים בחוק המעצרים, אלא שיהיה ברור שזאת סמכות עיכוב.

רעות גורדון כץ: הסיטואציה היא אותה סיטואציה, הסכנה היא אותה סכנה, ולכן הנוסח שהוצע, כאשר בתוספת פה שמסומנת לכם בנוסח, "כדי שיילווה עמו לתחנת המשטרה", מובהר שזאת סיטואציה שמתלווים לתחנת המשטרה ונכנסים לניידת.

רעות גורדון כץ: אז אנחנו חוששים לחייו של השוטר או לחיי אותו אדם.

רעות גורדון כץ: זה לעניין העיכוב.

רעות גורדון כץ: אדוני רצה שאני אדבר על סוג החיפוש.

רעות גורדון כץ: ההגדרה של "חיפוש מוגבל על הגוף", בסעיף קטן (ה) בנוסח המוצע, זה "חיפוש על פני גופו של אדם שאינו כולל הסרת בגד החושפת איברי גוף שהיו מכוסים, למעט הסרת כיסוי מעל הפנים או מעל הראש או הסרת נעליים; וכן חיפוש בבגדיו או בכליו של אדם שהוא נושא על גופו או הנמצאים בקרבתו ובשליטתו המידית, ולמעט חיפוש חיצוני או חיפוש פנימי כהגדרתם בחוק סדר הדין הפלילי" - - -

ניסן סלומינסקי: עוד פעם.

ניסן סלומינסקי: עוד פעם.

רעות גורדון כץ: אני אסביר את זה.

רעות גורדון כץ: בגדול, בחקיקה, אם נשים על ציר אחד את סוגי החיפושים שמופיעים בחקיקה, מן הצד האחד, במקום הפוגעני יותר, יש לנו את החיפוש הפנימי שמוגדר בחוק החיפוש בגוף, שזה כולל בדיקת דם, בדיקה גניקולוגית, הדמיית פנים.

רעות גורדון כץ: זה החיפוש הכי פוגעני שיש.

רעות גורדון כץ: זה על הקצה האחד.

רעות גורדון כץ: אחר-כך יש לנו את החיפוש החיצוני, שמעוגן באותו חוק חיפוש בגוף, כשזה דברים כמו נטילת טביעת אצבע, דגימת שיער, מתן דגימת שתן או רוק, לקיחת חומר מעל הגוף.

רעות גורדון כץ: זה נקרא "חיפוש חיצוני".

רעות גורדון כץ: חיפוש פחות פוגעני זה חיפוש על פני הגוף, זה החיפוש שהזכרתי קודם על עצור.

רעות גורדון כץ: אפשר לחפש על פני גופו של עצור לפי סעיף 22 לפקודת סדר הדין הפלילי, ואפשר בחיפוש הזה להסיר בגדים, והחוק מגדיר אותו כחיפוש על פני הגוף, למעט חיפוש חיצוני או פנימי שהזכרתי קודם.

ניסן סלומינסקי: מה החיפוש הזה כן נותן?

גבריאלה פיסמן: זו סמכות החיפוש הבסיסית, שאתה נפגש בה ביחס לכל מאבטח בכניסה לקניון.

גבריאלה פיסמן: זה החיפוש עם המגנומטר או החיפוש הפיזי שנעשה.

ניסן סלומינסקי: כשאת נכנסת לקניון את צריכה לחלוץ נעליים?

גבריאלה פיסמן: כרגע אני לא צריכה, אבל מבחינת הסמכות, למאבטחים בקניון יש סמכויות לפי חוק סמכויות, שהן סמכויות חיפוש על הגוף.

גבריאלה פיסמן: אלה הסמכויות הנדרשות וניתן להפעיל אותן ביחס לכל אדם.

גבריאלה פיסמן: הוא יכול לצורך העניין גם לחפש בכיסים.

גבריאלה פיסמן: הוא ישתדל לעשות את זה בצורה פחות פוגענית, והחוק גם מחייב להפעיל את הסמכויות באופן מידתי.

ניסן סלומינסקי: נניח אפרת צריכה להיות עדה במשפט וקשה לה להגיע וכו', ואז באה הניידת ורוצה לקחת אותה.

ניסן סלומינסקי: היא אישה נורמטיבית, עכשיו יש אישור לעשות עליה חיפוש?

גבריאלה פיסמן: הרעיון הוא לאפשר כמהלך שגרתי חיפוש לפני הכניסה לניידת, בדיוק כפי שנעשה חיפוש בכניסה לתחנת משטרה, או לקניון או לכל מקום ציבורי אחר, או לכנסת.

גבריאלה פיסמן: ודאי לכנסת, לאנשי משמר הכנסת יש סמכויות מאוד רחבות, יותר רחבות מהסמכויות שאנחנו מדברים עליהן כרגע.

גבריאלה פיסמן: אנחנו מתכוונים לאפשר חיפוש מאוד שיטתי, אותה רמה של חיפוש, כדי להגן על שלומו של השוטר.

ניסן סלומינסקי: אני מניח שברוב המקומות זה מסתמך על המכשיר, שאדם עובר ואם יש לו דברים בכיסים, המכשיר מצפצף, ולכן - - -

גבריאלה פיסמן: אני רוצה להזכיר לך שהיו מקומות שדווקא הצבת המכשירים האלה זכתה לביקורת נוקבת הרבה יותר מאשר החיפוש הפיזי.

גבריאלה פיסמן: זאת אומרת, אפשר לראות את זה באופן פוגעני יותר או פחות, זה נתון לוויכוח.

ניסן סלומינסקי: חוץ ממקום אחד.

ניסן סלומינסקי: לא בגלל זה, אלא בגלל סיבות אחרות לגמרי.

גבריאלה פיסמן: לא משנה.

גבריאלה פיסמן: הסמכות היא אותה סמכות.

גבריאלה פיסמן: מדובר על חיפוש שנעשה על פני גופו של אדם, בבגדיו ובכליו, כולל סמכות חיפוש בבגדים, כולל סמכות חיפוש בכלים שאדם מחזיק, בתיקים שלו, במזוודות, בחפצים שסמוכים אליו.

גבריאלה פיסמן: התכלית העיקרית של הסמכות הזאת בסיטואציה הספציפית - - -

גבריאלה פיסמן: תיכף רעות תסביר מה החיפוש המוגבל.

ניסן סלומינסקי: באמצע הרחוב, לפני שהוא מכניס אותו לניידת, האיש מתחיל כמעט להתפשט?

גבריאלה פיסמן: כרגע התייחסתי לסמכות החיפוש השגרתית שניתנת, מה המשמעות של החיפוש על הגוף.

גבריאלה פיסמן: אנחנו נכנסים עכשיו בהצעה שלנו להבחנה חדשה, שלא הייתה קיימת עד כה בחקיקה, בין חיפוש על פני הגוף לבין חיפוש מוגבל.

גבריאלה פיסמן: רעות תסביר מה בדיוק המשמעות של החיפוש המוגבל.

רעות גורדון כץ: החיפוש המוגבל הוא חיפוש מצומצם יותר ממה שגבי הסבירה קודם לכן, שנתון למאבטחים.

רעות גורדון כץ: בחיפוש הזה לא ניתן להסיר בגדים, למעט כובע, כיסוי פנים ונעליים.

רעות גורדון כץ: למשל גם לא ניתן למשש מתחת לבגדים.

רעות גורדון כץ: זה החיפוש הכי מינימלי, זה חיפוש חדש, הוא מוגבל יותר מהחיפוש על פני הגוף שקיים בפסיקה, זה חיפוש מינימליסטי שנועד לבחון אם יש כלי שיכול לסכן חיים או לסייע להימלטות.

ניסן סלומינסקי: אין כאן התניה שיש לשוטר חשד או משהו.

ניסן סלומינסקי: אין צורך בזה.

גבריאלה פיסמן: זה חיפוש שגרתי.

ניסן סלומינסקי: על כל אדם נורמטיבי הוא יכול לעשות את זה?

גבריאלה פיסמן: על כל מי שמעוכב.

ניסן סלומינסקי: ראינו שמעוכבים זה סדרה שלמה.

ניסן סלומינסקי: זה לא רק חשוד, יש כאן מישהו שיכול להיות עד ודברים אחרים.

גבריאלה פיסמן: אדוני היושב-ראש, לכן הצגתי את הסמכות שנתונה היום למאבטחים.

גבריאלה פיסמן: כולנו מתמודדים עם החיפוש הזה באופן יומיומי, שוב עם חיפוש שהוא עוד יותר פוגעני במהות שלו ממה שאנחנו מבקשים להציע כאן.

גבריאלה פיסמן: התכלית היחידה היא להגן על שלומו של השוטר ושל אותו אדם.

גבריאלה פיסמן: השניים נכנסים ביחד לאותו כלי רכב, נמצאים שם כנראה לבד, ולכן הצורך הזה הוא צורך אקוטי מבחינת המשטרה.

גבריאלה פיסמן: המשטרה בוודאי תסביר את זה טוב ממני.

גבריאלה פיסמן: אני חושבת שאנחנו מציעים סמכות מאוזנת מאוד, גם בהתחשב בזה שסוג החיפוש שביקשנו פוגעני פחות ממה שקיים למאבטחים בחוק סמכויות.

ניסן סלומינסקי: האם הבקשה הזאת היא כתוצאה ממקרים שקרו?

דקלה פוגל ברדה: כן.

דקלה פוגל ברדה: אני אנסה לפרט את הצורך.

דקלה פוגל ברדה: הצורך הזה הוא צורך שקיים כבר תקופה ארוכה מאוד.

דקלה פוגל ברדה: פה, אדוני, אני נכנסת לדוגמה שנתת על אפרת, שחדשות לבקרים אנחנו מזמנים אנשים לתחנות המשטרה למסור עדות בצורה שגרתית מאוד, הם מקבלים הזמנה ומגיעים עצמאית, המשטרה לא מביאה כל עד בצורה שגרתית.

ניסן סלומינסקי: עד, כשהוא נכנס לתחנת המשטרה, הוא עובר את החיפוש הזה?

דקלה פוגל ברדה: נכון.

דקלה פוגל ברדה: חוק סמכויות כבר היום מאפשר לנו לעשות חיפוש על כל אדם, לא רק על עד.

דקלה פוגל ברדה: על כל אדם שנכנס לתחנת משטרה יש לי אפשרות לעשות חיפוש.

זאב בנימין בגין: חיפוש גופני, הקרוי "חיצוני", שיהיה ברור.

דקלה פוגל ברדה: כן.

דקלה פוגל ברדה: חיפוש על הגוף, לא חיצוני.

זאב בנימין בגין: לא כל אחד שרואה אותנו מבין את זה.

ניסן סלומינסקי: הסבירו את זה לפני כן בהרחבה.

זאב בנימין בגין: סליחה.

ניסן סלומינסקי: ויש גם חיפוש מוגבל אפילו.

דקלה פוגל ברדה: חיפוש חיצוני יכול להיות למשל בהפשטה, החיפוש הוא על הגוף.

דקלה פוגל ברדה: התיקון המוצע הוא חיפוש מוגבל על הגוף.

דקלה פוגל ברדה: לצורך העניין אותו אדם שנכנס לניידת משטרה, מחפשים עליו "טוב פחות" מאשר אם הוא ייכנס לתחנת משטרה.

דקלה פוגל ברדה: וזו נקודה חשובה מאוד שצריך לתת עליה את הדעת.

דקלה פוגל ברדה: עד שמחליטים לעכב אותו; או שאין לנו יכולת לזהות אותו ובהמשך לזמן אותו כמו שאנחנו עושים עם מרבית העדים, לזמן אותו לתחנת משטרה במועד שיהיה לו מתאים; או שאנחנו חוששים שהוא לא יתייצב, שהוא פשוט לא יגיע.

דקלה פוגל ברדה: זה בדרך כלל אנשים שאנחנו משאירים להם הזמנה והם לא מגיעים, אנחנו מתקשרים אליהם והם לא מגיעים, אנחנו מגיעים עוד פעם ומוסרים להם הזמנה ביד והם לא מגיעים – בסיטואציה כזאת, כשאנחנו מבינים שזה עד שאנחנו חייבים לקבל את גרסתו, לתת אפשרות לשמוע את גרסתו והוא לא מגיע, יש לנו סמכות שנתונה כבר היום בחוק, בסעיף 68, לעכב אותו.

דקלה פוגל ברדה: התיקון המוצע הוא לגבי האוכלוסייה הזאת.

דקלה פוגל ברדה: מרבית העיכובים הם של חשודים ולא של עדים.

דקלה פוגל ברדה: זה משהו שכדאי לדעת.

דקלה פוגל ברדה: מה שקורה הוא שברגע שאנחנו מעכבים את אותו אדם, אנחנו מכניסים אותו לניידת, למעשה לא מבוצע חיפוש.

דקלה פוגל ברדה: אין לנו היום שום סמכות למעשה לבצע על אותו אדם חיפוש.

דקלה פוגל ברדה: הוא לא כבול כמובן, כי כבילה זה שימוש בחוק, אנחנו לא יכולים לעשות שימוש בחוק בסיטואציה כזאת.

דקלה פוגל ברדה: הוא נמצא בתוך הניידת, אין חציצה.

דקלה פוגל ברדה: מרבית הניידות של משטרת ישראל אלה ניידות שאין בהן חציצה בין השוטרים, ואז הוא יושב ממש בסמיכות לשוטרים.

דקלה פוגל ברדה: בסיטואציות מסוימות הוא ישב יחד עם מעוכבים אחרים.

דקלה פוגל ברדה: זה לא קורה הרבה, אבל קורה.

דקלה פוגל ברדה: מה שקורה בפועל לאורך שנים, ונמצא פה רמ"ח סיור, שחווה את זה בשטח ברמה היומיומית, זה שאחר-כך בהמשך, בהנחה שאותו מעוכב נעצר או נעצר לימים הוא מועבר למשמורת של שב"ס, אנחנו פתאום מגלים כלי נשק משמעותיים שנמצאים על הגוף שלו.

דקלה פוגל ברדה: אנחנו מדברים על סכינים, אנחנו מדברים על אקדח שממש הוחבא על הגוף, משהו שלא יכולנו לראות, כל מיני כלים חדים, אנחנו מדברים על מפתחות לאזיקים שמוסלקים.

דקלה פוגל ברדה: במקרה הטוב מוצאים את זה אנשי שב"ס - - -

זאב בנימין בגין: בן אדם הולך כמו דיסק און כלי עם מפתח לאזיקים...

דקלה פוגל ברדה: יש לנו - - -

זאב בנימין בגין: זה נפלא, זה כמו "האקדח מת מצחוק".

דקלה פוגל ברדה: זה בעיקר מסוכן.

דקלה פוגל ברדה: אני לא יודעת אם זה נפלא, זה בעיקר מסוכן.

דקלה פוגל ברדה: זה ממש ברמה של סיכון חיים.

דקלה פוגל ברדה: אנחנו לפעמים מוצאים את זה גם בניידות, כי ברגע שהם מבינים לאן זה הולך, הם פשוט זורקים את זה בניידת, ואחר-כך אנחנו עושים חיפוש ומוצאים את זה בניידת.

דקלה פוגל ברדה: עשינו עשרות תחקירים על עשרות מקרים, יש לנו ממש דוגמאות קונקרטיות.

ניסן סלומינסקי: אני מקווה שבניידת יש לכם אישור לעשות חיפוש, אתם לא צריכים אישור מאיתנו.

ניסן סלומינסקי: ..

דקלה פוגל ברדה: אני מניחה שכן.

גלעד בהט: בניידת עצמה כן.

דקלה פוגל ברדה: מעבר לזה, לא אחת אנחנו חווים מקרים של אנשים שרוצים לפגוע בעצמם, וזה גם קורה.

ניסן סלומינסקי: דווקא בתוך הניידת?

דקלה פוגל ברדה: לא.

דקלה פוגל ברדה: מאוחר יותר, אבל הם נושאים על גופם כל מיני כלים שאחר-כך מסייעים להם.

דקלה פוגל ברדה: רמ"ח סיור תיכף ייתן דוגמאות יותר פרטניות, אבל אני יכולה לספר על אדם שהיה תחת השפעת אלכוהול, היה לו על הגוף מצית והוא ניסה להצית את עצמו אחר-כך כשהוא ביקש ללכת לשירותים.

דקלה פוגל ברדה: יש כל מיני סיטואציות מאוד לא פשוטות.

דקלה פוגל ברדה: ודאי וודאי שהסכנה היומיומית ברמה הזאת זה לשוטרים הנמצאים - - -

ניסן סלומינסקי: היו לכם מקרים כאלה?

דקלה פוגל ברדה: כן.

דקלה פוגל ברדה: אולי רמ"ח סיור יפרט.

יוסי כתב: אני אביא דוגמה קצת ישנה, אבל חוויתי אותה עם עוד שוטרים.

יוסי כתב: אבא שהשתולל בבית חולים, כי הבן שלו היה שם עם בעיה רפואית, קראו לנו, הוצאנו אותו מבית החולים, העבירה הייתה מינורית אז הוא לא נעצר, הוא עוכב, ביציאה מבית החולים, בדרך לניידת, כדי להוציא אותו מתחומי בית החולים, הוא ירה בעצמו.

יוסי כתב: הוציא אקדח וירה בעצמו.

יוסי כתב: אם הייתה אפשרות לעשות עליו חיפוש לפני הכניסה לניידת, זה היה נמנע.

יוסי כתב: זה היה לפני יותר מ-20 שנים, אבל זה משהו שאתה חווה ולא שוכחים אותו.

ניסן סלומינסקי: איך הוא עבר את הביקורת של בית החולים?

יוסי כתב: לפעמים זה ברישיון.

יוסי כתב: אתה יכול להיכנס עם אקדח ברישיון.

יוסי כתב: אם הוא כבר מעוכב והיינו לוקחים לו - - -

ניסן סלומינסקי: הוא לא צריך להפקיד את זה באיזה מקום?

גלעד בהט: לא.

גלעד בהט: בבית חולים לא.

יוסי כתב: אם זה ברישיון, גם שוטרים וגם אזרחים יכולים להיכנס.

יוסי כתב: זו דוגמה ישנה.

ניסן סלומינסקי: מצד אחד חייהם ובריאותם של השוטרים, של האנשים עצמם, יקרים לנו מאוד מאוד וצריך להגן על זה.

ניסן סלומינסקי: מצד שני, יש כאן גם פגיעה מסוימת בזכויות הפרט.

ניסן סלומינסקי: מהניסיון שלך תגיד לנו בערך כמה אחוזים.

ניסן סלומינסקי: האם זה אחוז אחד שיהווה סכנה או הרבה יותר?

ניסן סלומינסקי: איפה אנחנו נמצאים פה?

יוסי כתב: אי-אפשר למדוד את זה.

ניסן סלומינסקי: מהניסיון.

יוסי כתב: אי-אפשר למדוד את זה, כי הרבה מאוד פעמים אנחנו מוצאים בניידת סכינים, אולרים, הרבה מאוד דברים, גם ראיות, גם סמים, הרבה מאוד דברים שנזרקים שם, כי הם יודעים שהם יגיעו לתחנת המשטרה והם ייבדקו, אז הם עושים את זה לפני.

יוסי כתב: אם הם היו עצורים, היו עושים עליהם חיפוש.

יוסי כתב: אי-אפשר לדעת וגם אי-אפשר לדעת מי זרק, כי לפעמים אתה לא מוצא את זה באותו רגע.

יוסי כתב: זה אפרופו עניין החיפוש בניידת, כשלא עושים מידית, אחרי זה אתה לא יודע של מי זה.

ניסן סלומינסקי: הבאת דוגמה לפני 20 שנה.

ניסן סלומינסקי: יכול להיות שבמשך 20 השנים האחרונות היו שני מקרים, שלושה מקרים, שנוצר איזה חשש או הרבה יותר?

יוסי כתב: לא.

יוסי כתב: היו הרבה אירועים.

ניסן סלומינסקי: אנחנו כאן הולכים לפגוע בזכויות אדם.

ניסן סלומינסקי: שווה לפגוע בזכויות של אדם כדי להגן על חייהם ובריאותם של שוטרים, השאלה רק מה היחס.

ניסן סלומינסקי: אם זה קרה פעם בעשר שנים, נו.

גלעד בהט: אדוני, קודם כול, לא מדובר במקרה אחד לעשר שנים, מדובר במקרים יחסית שכיחים של כלי תקיפה שמאותרים על מעוכבים כאשר הם מגיעים.

גלעד בהט: העניין הוא שמאחר שאין סמכות לחפש על מעוכב כשהוא נכנס לניידת, הרבה פעמים זה מתגלה מאוחר, ולפעמים מאוחר מדי, כמו הדוגמה שהביא פה רמ"ח סיור, או דוגמה נוספת מלפני שנה וחצי שמעוכב מצית את עצמו אחרי שהוא נושא על גופו מצית.

גלעד בהט: הוא עוכב באירוע אלמ"ב יחסית פשוט.

גלעד בהט: אני מדבר מבחינת המורכבות של האירוע.

גלעד בהט: הוא מעוכב בניידת, על גופו מצית, כמובן לא נעשה חיפוש, כשהוא מגיע הוא מנסה להצית את עצמו וגם מצליח.

גלעד בהט: הוא נכווה קל.

גלעד בהט: אני מדבר על בדיקה שעשינו על עשרות אירועים שבהם נתפסות סכינים.

גלעד בהט: אני מדבר על בדיקה שעשינו בטווח של חצי שנה.

גלעד בהט: יש לי פה קובץ של קרוב ל-18 אירועים בחצי שנה שנתפסים סכינים בכיס של מעוכב, בתחתונים של מעוכב, וזה מתגלה או כשהוא מנסה לעשות משהו לעצמו או לשוטרים, ויש כמה מקרים כאלה, או שזה מתגלה כשהוא לא מנסה, אבל מוצאים את זה מאוחר יותר, כאשר הוא מגיע לסטטוס של עצור או כשהוא מוכנס מאוחר יותר לתא המעצר.

גלעד בהט: אני מניח שיש מקרים שלא גילינו כי הוא מעוכב ושוחרר, וגם זה יכול לקרות.

גלעד בהט: כמו שאמרה פה חברתי, מספר המקרים שבהם מעוכב עד הוא מספר נמוך מאוד, כי הכלל, כאשר מדובר בעדים, הוא לזמנם לתחנת המשטרה, וברוב המקרים הם מגיעים עצמאית.

גלעד בהט: מתי קורה שאנחנו מעכבים עד?

גלעד בהט: שוב, באותם מקרים שעולה חשש שהוא לא יגיע.

גלעד בהט: כשוטר אתה יכול לראות את זה בסביבה.

גלעד בהט: קודם כול, אם הוא אומר לך שהוא לא מתכוון להגיע או שאתה לא יכול לזהות אותו.

גלעד בהט: אבל יותר מזה, באירועים מרובי משתתפים, בשלב הראשוני של האירוע קשה מאוד להגדיר ולתייג אדם אם הוא עד או אם הוא חשוד.

גלעד בהט: כשאתה מגיע לאירוע, ולצערי הייתי בלא מעט אירועים כאלה, כשיש שם 30-20 מעורבים, ואתה מתבקש לעכב חלק מהם, קשה מאוד לדעת בשלב הראשוני מיהו עד ומיהו חשוד.

גלעד בהט: נכון, לרוב תעכב אותו כעד אם אין לך איזה חשד לגביו, אבל עדיין יכול להיות שבהמשך הוא יהפוך לחשוד, ולכן ההבחנה הזאת בשלב הראשוני בין עד לבין חשוד לחיפוש היא לא משמעותית.

גלעד בהט: דבר אחרון.

גלעד בהט: בסופו של יום אנחנו מדברים על סמכות.

גלעד בהט: התחיל אדוני בדוגמה על הגברת אפרת, ואני משתמש בדוגמה שהיא עלולה להיות עדה לאירוע – לא חשודה, אבל עדה לאירוע – ויעשו עליה חיפוש, באותו יום היא ככל הנראה גם נכנסה לקניון בעיר מגוריה, וגם שם עשו עליה חיפוש, בדיוק באותה צורה.

גלעד בהט: נוצר פה מצב קצת מגוחך, שבכניסה לקניון, בכניסה לתחנת משטרה, בכניסה לכל מבנה מגורים, מותר לעשות אותו חיפוש בדיוק, אבל בכניסה לניידת משטרה, כששם הסיטואציה הרבה יותר מסוכנת – שם לא.

ניסן סלומינסקי: פה זה יהיה מוגבל.

גלעד בהט: אני מזכיר שהסיטואציה בניידת משטרה זה קצת שונה.

גלעד בהט: אם אנחנו מדברים על חיפוש בקניון שזה אדם מול אדם, בניידת לרוב המעוכב יושב מאחוריך.

גלעד בהט: היכולת של השוטר למנוע פגיעה של האדם בעצמו או למנוע פגיעה בשוטרים היא הרבה יותר מוגבלת בתוך רכב.

גלעד בהט: אני אומר את זה על סמך הרבה מאוד תחקירים שבוצעו בנושא הזה.

ניסן סלומינסקי: אם יש חשודה, לא חשוד, או עדה, לא עד, האם אתם ערוכים לעשות חיפוש על אישה?

יוסי כתב: מזמינים שוטרת.

דקלה פוגל ברדה: קודם כול, כבר היום המשטרה בנוהל שלנו נוהגת באופן כזה שכל חיפוש מכל סוג ייעשה על-ידי בן אותו מין, זה מעוגן פה גם בנוסח.

דקלה פוגל ברדה: כבר היום אנחנו נוהגים באופן הזה.

זאב בנימין בגין: אנחנו לא יודעים מראש.

זאב בנימין בגין: החיים יותר מסובכים.

דקלה פוגל ברדה: במידת הצורך מזמנים.

ניסן סלומינסקי: הם לא יכניסו אותה לניידת עד שתבוא שוטרת.

ניסן סלומינסקי: כאן מדובר רק כשהולכים להכניס אותה לניידת, כשנמצאים בניידת ביחד השוטר והחשוד או החשודה, ואז יש סכנה לשוטר.

ניסן סלומינסקי: אז ממתינים.

ניסן סלומינסקי: האם תחת האצטלה הזאת זה יכול להיהפך גם לאצטלה לחיפוש סמים או דברים כאלה, כשכרגע אין לכם אישור לעשות חיפוש עליו?

ניסן סלומינסקי: מה קורה אם אתם מוצאים פתאום סמים?

ניסן סלומינסקי: האם זה נחשב כחיפוש לא לגלי?

ניסן סלומינסקי: בסוף יכול להיות שהמטרה העיקרית תהיה לא למנוע סכנה, אלא לחפש הוכחות.

דקלה פוגל ברדה: השאלה ברורה.

דקלה פוגל ברדה: בסופו של יום צריך לזכור שיש לנו משוכה ראשונית לעבור, זה לא שישר מכניסים אדם לניידת.

דקלה פוגל ברדה: ראשית, אנחנו נמצאים באיזה סיטואציה, באיזה אירוע, ומהאירוע הזה אנחנו מתחילים לפעול, זו נקודת המוצא.

דקלה פוגל ברדה: כאן אנחנו צריכים לבוא ולהגדיר את אותו אדם שלפנינו, מהו, הוא מעוכב או שיש לי סמכות לעצור אותו, הוא מעוכב כחשוד, הוא מעוכב כעד.

דקלה פוגל ברדה: החוק מחייב אותנו קודם כול לאפיין את אותו אדם.

דקלה פוגל ברדה: רק בהמשך, בקצה המסלול הזה, אנחנו מגיעים במידת הצורך כמובן לניידת.

דקלה פוגל ברדה: כל החשש הזה שמלכתחילה החיפוש - - -

ניסן סלומינסקי: השתוללות בבר – אתם מוזמנים ואתם רוצים לקחת מישהו לניידת.

דקלה פוגל ברדה: אנחנו לוקחים אותו בגלל סיבה מסוימת.

ניסן סלומינסקי: מה תחפשו?

ניסן סלומינסקי: האם תחפשו אצלו את הסמים תוך כדי או את הסכין כדי שלא יוכל לפגוע?

דקלה פוגל ברדה: החיפוש לפני עלייה לניידת הוא אך ורק לצורך גילוי כלי נשק או כלי שיאפשר לו לברוח.

ניסן סלומינסקי: אם תמצאו סמים, תשאירו אותם בכיס?

דקלה פוגל ברדה: התשובה היא לא.

דקלה פוגל ברדה: אם אגב החיפוש הזה, שמיועד מלכתחילה למצוא כלי נשק, נמצא חפץ אחר שהוא חפץ אסור, אנחנו נתפוס אותו.

דקלה פוגל ברדה: אין הרי ציפייה שניקח את אותו סם - - -

ניסן סלומינסקי: לכן אני שואל על החיפוש, אגב מהו.

דקלה פוגל ברדה: שואלים אם אני אחזיר לו את זה.

ניסן סלומינסקי: אני שואל אגב מה.

ניסן סלומינסקי: לפעמים יכול להיות שאתם רוצים לעשות את החיפוש, לתפוס את הסמים, אין לכם סמכות, אז אתם משתמשים בחיפוש.

ניסן סלומינסקי: זה כאילו הגנה כדי למצוא את הסמים.

ניסן סלומינסקי: האם יכולה להיות סיטואציה כזאת?

גבריאלה פיסמן: זו לא הסיטואציה.

גלעד בהט: זו לא הסיטואציה וגם לא הכוונה.

גלעד בהט: צריך גם לזכור שהחיפוש מבוצע כאשר יש כוונה או כבר עיכוב של האדם הזה.

גלעד בהט: זה לא שאנחנו עושים בתחילה חיפוש, ואז מחליטים אם לעכב אותו או לא.

גלעד בהט: התהליך הוא הפוך.

גלעד בהט: החלטנו לעכב אדם - - -

ניסן סלומינסקי: בגלל שהוא השתולל בבר.

גלעד בהט: החלטנו לעכב אדם כי הוא ביצע לכאורה עבירה פלילית.

ניסן סלומינסקי: הוא השתולל בבר או עשה משהו אסור.

גלעד בהט: אז הוחלט לעכב אותו.

גלעד בהט: אחרי שהוחלט לעכב אותו, כשהוא נכנס לניידת, נעשה עליו חיפוש לוודא שאין לו סכין, אקדח, או משהו שהוא יכול לפגוע בעצמו.

גלעד בהט: אני לא פוסל מצב שיכול להיתפס חומר אסור בהחזקה.

ניסן סלומינסקי: זו לא תהיה העילה, אתה אומר.

גלעד בהט: ביצוע עבירה פלילית של אדם, לא צריכה לתת לו חסינות מעבירה אחרת, אני מניח.

ניסן סלומינסקי: אני מנסה לדמיין, נניח יש הפגנות במאה שערים, אתם תופסים, ואני מניח שאף אחד שם לא חשוד שהוא סוחב איתו סכנים או דברים כאלה, ואתם רוצים להכניס אותו לניידת, האם תעשו לו חיפוש או שתגידו שאין שום חשש שיש לו נשק או משהו?

דקלה פוגל ברדה: זה לא עניין של חשש.

גבריאלה פיסמן: אני רוצה להתייחס לזה, אדוני.

ניסן סלומינסקי: בהפגנות של החרדים, אני לא חושב - - -

גבריאלה פיסמן: אדוני היושב-ראש, אנחנו מבקשים לתת למשטרה כאן סמכות שהיא סמכות שתופעל באופן שגרתי ביחס לכל אדם בלי קשר לחשד הספציפי.

גבריאלה פיסמן: אני חוזרת לחוק סמכויות, שדיברנו עליו, ששם הסמכות לחיפוש הרחב יותר נתונה לכל מאבטח.

גבריאלה פיסמן: שם הסמכות נתונה לכל מאבטח בחיפוש שנעשה בכניסה למקום וביחס לכל אדם.

גבריאלה פיסמן: אנחנו לא מדברים על הבחנה בין חשוד למעוכב.

גבריאלה פיסמן: כל אדם שנכנס לקניון עובר חיפוש שהוא יותר פוגעני מהסמכות שאנחנו מבקשים עכשיו - - -

ניסן סלומינסקי: לא ראיתי אף פעם שמורידים נעליים או דברים כאלה בקניון.

ניסן סלומינסקי: לא ראיתי.

ניסן סלומינסקי: אולי אני לא נמצא בקניון, אבל לא ראיתי.

גבריאלה פיסמן: הסמכות היא סמכות רחבה יותר ממה שאנחנו מבקשים עכשיו לשוטר בכניסה לניידת - -

ניסן סלומינסקי: בארצות הברית שמעתי שעושים את זה, אבל לא בארץ.

גבריאלה פיסמן: - - זה כן מביא אותי גם להתייחסות שלך בעניין הפגיעה בזכויות, כי אנחנו מדברים על סמכות חיפוש ביחס לאותו אדם, כשקיימת סמכות חיפוש לגביו ברגע שהוא יגיע לתחנה.

גבריאלה פיסמן: זאת אומרת, אנחנו עושים איזה חיפוש שהוא חיפוש מקדים לחיפוש שייעשה עליו בכניסה לתחנה, לצורך הגנה על שלומו של השוטר ועל שלומו של אותו אדם.

גבריאלה פיסמן: זו התכלית, צריך לראות את הדברים בפרופורציה, זה באמת חיפוש שהוא מאוד מינורי והסמכות היא מאוד טריוויאלית בתפיסה שלי, היא לחלוטין מתבקשת.

ניסן סלומינסקי: איך שאתם מציגים את זה נראה כאילו הכול דבש, נחמד וכו', אבל בפועל להערכתי הרי כשתנסו לעשות חיפוש על חשוד, הוא יתחיל להשתולל.

ניסן סלומינסקי: הניסיון לחיפוש הוא זה שיגרום למהומה, אני חושב.

ניסן סלומינסקי: כך נדמה לי.

דקלה פוגל ברדה: אדוני, כבר היום כשאדם שמתנגד לעיכוב, החוק מאפשר לעצור אותו, וברגע שאותו אדם בסטטוס עצור, אני יכולה לעשות עליו חיפוש, לא חיפוש מוגבל, אלא חיפוש על גוף.

ניסן סלומינסקי: זה אני יודע.

דקלה פוגל ברדה: דווקא הסמכות הזאת שאנחנו מבקשים, היא סמכות שאמורה למנוע את ההסלמה, היא סמכות הרבה יותר מידתית, היא סמכות שכן אמורה לאפשר לנו לא להגיע לסיטואציה של מאסר, וזאת סמכות שמוקנית לנו כבר היום בחוק, כי כל מעוכב, גם אם הוא חשוד וגם אם הוא עד, שמתנגד – בהגדרת החוק, בסעיף 23 – מתנגד לעיכוב, יש לנו יכולת לעצור אותו.

דקלה פוגל ברדה: באופן אבסורדי עם אותו מעוכב אני יכולה ללכת ברגל לתחנת המשטרה, לא להעלות אותו, ובכניסה לתחנת המשטרה לעשות עליו חיפוש.

דקלה פוגל ברדה: אנחנו מנסים למנוע את זה.

דקלה פוגל ברדה: אנחנו מנסים כן לתת חיפוש שגרתי ומידתי מאוד, דרך אגב, אל מול הצורך, שהוא צורך קריטי מאוד.

ניסן סלומינסקי: נניח בקניון ביום הראשון שזה היה.

ניסן סלומינסקי: היום זה כבר טבעי וכולם יודעים, אבל בפעם הראשונה שזה קרה, כשעוד לא הייתה מודעות לציבור, הראשון שרצה להיכנס ומישהו רצה לעשות עליו חיפוש, אני בטוח ששם הייתה מהומת אלוהים.

ניסן סלומינסקי: היום כבר כולם יודעים, אתה עובר, זה שגרתי וגם החיפוש הוא חפיף וכולם יודעים, אבל בהתחלה, כשעוד לא ידעו, כל ניסיון של חיפוש כזה, עורר מהומה.

ניסן סלומינסקי: מה שאני מפחד פה שהציבור לא יודע, פתאום זה יתחיל, ויכול להיות שכתוצאה מהרצון לעשות עליו חיפוש לפני הניידת, שם הוא יתחיל להשתולל, ואז יעמיסו עליו דברים הרבה יותר חמורים ממה שמלכתחילה רצו.

ניסן סלומינסקי: יעצרו אותו, יאשימו אותו בתקיפת שוטר וכל מיני דברים, כשלפני כן בסך-הכול רצו לקחת אותו - - -

גלעד בהט: אדוני, החיפוש הזה ייעשה בכניסה לתחנת משטרה, ואז מה?

גלעד בהט: החיפוש הזה שלא נעשה בניידת, ייעשה בכניסה לתחת משטרה, ואז שם הוא ישתולל.

גלעד בהט: זאת אופציה אחת.

גלעד בהט: כל ההבדל שבנסיעה בדרך הוא יכול לפגוע בשוטרים ובעצמו, ואנחנו מנסים למנוע את זה.

ניסן סלומינסקי: עם זה אני מסכים.

ניסן סלומינסקי: אני מנסה רק לברר לעצמנו - - -

גלעד בהט: ממילא זה ייעשה, השאלה מתי, השאלה אם לפני שהוא יפגע בעצמו או בשוטרים או אחרי.

איה גורצקי: אם ביצענו חיפוש שחורג מהוראות החוק או מהסמכויות שניתנו לנו, גם היום קיימת דוקטרינה שנקראת "הפסילה הפסיקתית".

איה גורצקי: זאת אומרת, אם החיפוש בוצע שלא כדין, בניגוד להוראות החוק, שלא בסמכות, בחריגה בוטה מסמכות, לבית המשפט יש סמכות לפסול את הראיה.

איה גורצקי: זאת אומרת, זה קיים גם היום.

ניסן סלומינסקי: נניח מצאו בחיפוש הזה סמים, שאלתי על זה קודם.

ניסן סלומינסקי: הצורך של החיפוש היה למצוא נשק כדי להגן על השוטר, לא למצוא סמים.

ניסן סלומינסקי: מצאו סמים, האם זה ישמש כראיה או שבית משפט יכול לפסול את זה?

איה גורצקי: אם החיפוש נעשה כדין, ואכן המטרה הייתה נשיאת נשק ונמצאו סמים, זה ישמש כראיה.

איה גורצקי: אבל אם הסיטואציה היא כזאת שיוכיחו שהחיפוש היה התעללות לשמה, הוא בוצע בהפשטה בניגוד להוראות החוק וכיו"ב, יש סיכוי סביר שהראיה הזאת תיפסל.

איה גורצקי: שיקול הדעת שלנו והסמכות שלנו עומדים תמיד לבחינה כשאנחנו מגישים את כתב האישום.

ניסן סלומינסקי: הבעיה שהיום לפי החוק בניגוד למה שקורה בארצות-הברית, גם אם נכנסתם בלי צו, בלי כלום, עשיתם חיפוש ומצאתם, בית המשפט יכול לאשר, וב-99% מהמקרים הוא גם מאשר לכם את זה, עד שאולי נשנה את זה.

ניסן סלומינסקי: אני לא יודע.

ניסן סלומינסקי: בין כה וכה זה לא רלוונטי, כי תמיד בית המשפט יאשר את זה.

איה גורצקי: היום זה לא כך.

איה גורצקי: דווקא המגמה בפסיקה בשנים האחרונות היא לפסול.

דקלה פוגל ברדה: זה לא מה שהיה פעם.

ניסן סלומינסקי: אז נוכל לשנות את זה גם בחוק.

ניסן סלומינסקי: יופי.

איה גורצקי: יש כבר הצעת חוק, אפילו ממשלתית.

אפרת חקאק: היושב-ראש מצביע על כך שיש לבית המשפט עדיין שיקול דעת.

ניסן סלומינסקי: ודאי שיש.

ניסן סלומינסקי: אולי נשנה את זה.

ניסן סלומינסקי: כשהעליתי את האפשרות הזאת, הודיעו לי רשמית שאם אני אנסה לעשות את זה, השר מושך את החוק.

דקלה פוגל ברדה: זה נכון ששיקול הדעת היום הוא לבית המשפט, אבל כמו שאיה גורצקי אמרה, בשנים האחרונות יש מגמה משמעותית מאוד של פסילת ראיות שבוצעו בעקבות חיפוש לא חוקי.

ניסן סלומינסקי: בית המשפט יכול לפסול.

ניסן סלומינסקי: אני כמחוקק לא יכול לעשות את זה.

איה גורצקי: אולי הגיעה העת לשנות את החיפוש בכנסת.

איה גורצקי: אדוני כנראה לא עבר חיפוש בכנסת.

ניסן סלומינסקי: לא.

ניסן סלומינסקי: אנחנו לא עוברים את זה.

זאב בנימין בגין: לא הבנתי.

זאב בנימין בגין: את מדברת על סף הכניסה לכנסת, כחבר כנסת.

זאב בנימין בגין: ..

איה גורצקי: חס וחלילה.

איה גורצקי: הסתבכתי.

ניסן סלומינסקי: יש כאן חיפוש אגרסיבי?

דקלה פוגל ברדה: יש להם סמכויות רציניות מאוד.

ניסן סלומינסקי: סמכויות כן, אבל מפעילים את זה?

איה גורצקי: זה תלוי בסוג הדיון.

גלעד בהט: אני מוריד את החגורה בכל יום.

גבריאלה פיסמן: חולצים נעליים.

ניסן סלומינסקי: ברצינות?

גלעד בהט: כן.

גלעד בהט: כל יום אני מוריד את החגורה.

גבריאלה פיסמן: גם חולצים פה נעליים.

ניסן סלומינסקי: יכול להיות שעושים את זה רק למשטרה.

גלעד בהט: לא.

גלעד בהט: יש פה פגיעה כפולה, זה גם החיפוש וגם אני רואה שהשמנתי.

גלעד בהט: .. שזה בכלל מאוד מציק.

איה גורצקי: ולא מכבד...

ניסן סלומינסקי: אתה מוריד חגורה?

קריאה: לא.

קריאה: יש לי אישור קבוע.

איה גורצקי: זה גם תלוי לאיזה דיון.

איה גורצקי: אני מניחה שסביב הדיון בקנביס, זה בהחלט דורש חיפוש יותר קפדני.

איה גורצקי: לי יש אישור קבוע, אבל הוציאו לי עט ופתחו לראות מה יש בפנים, ואני במדים.

איה גורצקי: בשמחה, אנחנו משתפים פעולה.

ניסן סלומינסקי: זו לא הנחיה שלי כלפי המשטרה, לא עד כדי כך, חס ושלום.

ניסן סלומינסקי: ..

איה גורצקי: זו הסמכות.

דקלה פוגל ברדה: זה בסדר.

דקלה פוגל ברדה: אנחנו מקבלים את זה בהבנה.

ניסן סלומינסקי: סמכות כן, אבל על שוטרים?

ניסן סלומינסקי: הסנגוריה ואחר-כך נחשון שוחט.

ניסן סלומינסקי: אם תרצה מטעם לשכת עורכי הדין, אתה גם מוזמן.

גיל שפירא: אדוני, אם כבר עושים פיצול קטן, אולי אפשר גם את סעיף פסלות הראיות לפצל וכבר לעגן בתיקון העקיף הקטן הזה ולהביא מזור להרבה מאוד קשיים אחרים.

גיל שפירא: לגופו של עניין, אנחנו באופן עקרוני תומכים ברעיון העקרוני.

גיל שפירא: אני חושב שיש בהחלט הצדקה עניינית ומהותית - - -

ניסן סלומינסקי: "תומכים ברעיון העקרוני".

ניסן סלומינסקי: וואו, איזה ניסוח, אז יש כאן "אבל".

זאב בנימין בגין: תומכים עקרונית ברעיון העקרוני.

דקלה פוגל ברדה: - - - הסנגוריה אומרים שהם תומכים זה כבר שלב רציני מאוד.

ניסן סלומינסקי: לנוסח כזה בטח יש "אבל".

גיל שפירא: אין ספק שצריך לעגן או לאפשר לשוטרים שמכניסים אדם לניידת לשמור על ביטחונם ולהימנע מפגיעה בשוטרים או שיפגע בעצמו כמובן, ולכן בהקשר הזה חיפוש, גם חיפוש מוגבל, כפי שהוא מוגדר כאן, הוא יכול להיות בהחלט סביר לצורך העניין, ואני לא רואה עם זה קושי.

גיל שפירא: הקושי הוא במישורים אחרים שהוועדה כיוונה אליהם.

גיל שפירא: ראשית, לגבי ההשוואות שנשמעו כאן לעניין הכניסה לקניון וכדומה.

גיל שפירא: יש איזה הבדל מהותי, וההבדל המהותי הראשון הוא חופש הבחירה.

גיל שפירא: כלומר, אדם יכול להחליט אם הוא מעוניין להיכנס לקניון או לא מעוניין להיכנס לקניון.

גיל שפירא: אדם לא יכול להחליט אם הוא נכנס לניידת או לא נכנס לניידת.

גיל שפירא: כאן יש הבדל מהותי בהקשר של זכויות הפרט ובשאלה האם לעבור חיפוש או לא לעבור חיפוש.

גיל שפירא: זהו חיפוש שלא עומד לבחירתו של אדם, ואת זה צריך להבין כשמנסים לאזן כאן את הדברים.

גיל שפירא: הקושי הנוסף נובע מכך שכאשר אנחנו מורידים את הדרישה לקיומו של חשד סביר ולא מחייבים תנאי של חשד סביר לצורך חיפוש כזה, אנחנו פותחים פתח לחוסר שוויון - - -

ניסן סלומינסקי: אתה מציע שרק אם אדם מיוזמתו רוצה להיכנס לניידת, אז אפשר יהיה לעשות את החיפוש?

גיל שפירא: ניסיתי להסביר מדוע ההשוואה לחיפושים בקניון הם לא השוואה נכונה, ואדוני גם עמד על כמה הבדלים קודם לכן.

גיל שפירא: אני עדיין לא ראיתי בכניסה לקניון שביקשו לחלוץ נעליים וכו'.

גיל שפירא: אני לא חולק על הרעיון, אני רק אומר שההשוואה לא נכונה.

גיל שפירא: הסמכות צריכה להיות וגם החיפוש צריך להיות, זה ברור.

גיל שפירא: הבעיה העיקרית היא מה עושים עם ממצאים שהם לא נשק ולא חפצים מסוכנים - - -

ניסן סלומינסקי: מצאו סמים.

גיל שפירא: נכון, אבל לא רק סמים.

גיל שפירא: עם סמים קל לנו להתמודד, משום שסם זה חפץ אסור בהחזקה לפי חוק ואפשר להחרים אותו.

גיל שפירא: אבל מה יוצא?

גיל שפירא: יוצא מזה שאדם שבא לעזור למשטרה, אם הוא עד, לא חשוד, המשטרה צריכה אותו כדי שיסייע לה, הוא יוצא בתוספת תיק פלילי על החזקת סמים, וכבר גרמנו כאן להפללה עודפת.

גבריאלה פיסמן: יש סמכות תפיסה.

גיל שפירא: אין לי בעיה עם התפיסה, יש לי בעיה מה עושים עם זה.

גיל שפירא: לכן אני אומר שהבעיה היא לא עם החיפוש, הבעיה היא מה עושים עם התוצרים ועם השלב הבא.

גיל שפירא: והנקודה היא שהחיפוש הזה, צריך לתת אותו אבל צריך גם לשמור מפני כך שהחיפוש הזה יהפוך להיות נקודת מוצא לאסקלציה אחרת שתיצור, בין אם הפללה עודפת ובין אם חיכוך מיותר נוסף של שוטר-אזרח.

גיל שפירא: עם הסמים קל לנו משום ששם כולנו אומרים: זה חפץ אסור, המשטרה לא יכולה להתעלם.

גיל שפירא: בסדר, תתפוס.

גיל שפירא: אבל מה קורה אם למשל המשטרה מעכבת סתם לצורך העניין אדם ומוצאת בכיסו סכום כסף גדול, לא דבר אסור, אבל פתאום השוטר מסתקרן – מאיפה יש לך את הכסף?

גיל שפירא: זה חוקי?

גיל שפירא: זה לא חוקי?

גיל שפירא: אולי זה רכוש גנוב?

גיל שפירא: אולי זה לא רכוש גנוב?

גיל שפירא: - - -

ניסן סלומינסקי: אם זה יותר מ-11,000 שקל, יכול להיות - - -

גיל שפירא: זו דוגמה אחרת לסיטואציה של חפץ שהוא לא אסור, אבל הוא יכול ליצור אסקלציה.

גיל שפירא: ולכן בנוסף לעניין הזה של סמכות החיפוש שצריך לתת אותה, צריך גם לתת את הדעת מה עושים כדי למנוע מצבים של הפללה עודפת או יצירת חיכוך מיותר בהמשך, שיביאו לפגיעה מיותרת באזרח.

גיל שפירא: אלו הדברים המרכזיים בהקשר הזה לטעמנו.

זאב בנימין בגין: מה אתה מציע?

זאב בנימין בגין: שינוי נוסח?

זאב בנימין בגין: תוספת?

זאב בנימין בגין: סייג?

גיל שפירא: אני סבור שוב, שכאשר מוותרים על הדרישה ליסוד סביר לחשד, בשל הצורך להבטיח חיפוש ממוקד בנושא נשק ותחמושת או חפצים מסוכנים, אז חפצים אחרים שנתפסים לא צריכים להוביל להפללה של אדם.

גיל שפירא: אני לא אומר שלא צריך לתפוס אותם, להחרים אותם, לעשות מה שצריך, אבל זה לא צריך להוביל להפללה.

גיל שפירא: זאת אפשרות אחת.

גיל שפירא: אפשרות נוספת היא להבנות באיזה אופן את שיקול הדעת, זה יכול להיות בנהלים או בתקנות או בכל דרך פנימית אחרת, מה עושים או כיצד נמנעים מאסקלציה אחרת לא לגבי חפצים אסורים, אלא לגבי חפצים מותרים שיכולים לעורר שאלות, כמו העניין הזה עם הכסף למשל.

גיל שפירא: למשל אפשר לקבוע שאם נמצא חפץ שהוא אינו אסור בהחזקה על-פי דין, לא ייערך לגביו בירור, הוא לא יהווה בסיס לעריכת חקירה או לעריכת בירור.

גיל שפירא: זאת אפשרות אחת למשל.

גיל שפירא: ברגע שהשוטר מגלה שאין כאן סכנה לשלומו ואין כאן חפץ אסור כמו סמים או משהו אחר, אז הכסף יישאר, זה לא עניינה של המשטרה כרגע.

ניסן סלומינסקי: הבנתי.

ניסן סלומינסקי: נחשון שוחט.

נחשון שוחט: המשטרה צריכה כלים סבירים לבצע את הבדיקה ובאופן בטוח.

נחשון שוחט: כשאני מסתכל על הסעיף הזה הוא בראש ובראשונה מתייחס לשוטר בשטח.

נחשון שוחט: אני לא רואה איך אפשר לומר לשוטר שאין לו סמכות, כשהוא מכניס אדם לניידת, לוודא שהוא לא חמוש.

נחשון שוחט: כעת אני מפריד בין שאלת עיגון הסמכות, שאני חושב שזה דבר נכון ונחוץ, ואנחנו תומכים בכך, לבין השאלה של אופן השימוש בסמכות, שהוא יכול להעלות חששות, כמו השאלות הנכונות שכבוד היושב-ראש העלה, לגבי מצבים שאני קורא להם "כשהזנב מקשקש בכלב", שהעיכוב משמש לצורך החיפוש או לראיות שנתפסו שלא בתום לב.

נחשון שוחט: הדברים האלה אני חושב שיהיה קשה להסדיר אותם בחוק מעבר לאותה קריאה ברורה של המטרה של הסמכות הזאת במסגרת הסעיף, והדבר הזה נעשה.

נחשון שוחט: אני חושב שכן ראוי לשקול, ואני אומר את זה לפרוטוקול ולנוכחים כאן – כן היה ראוי לשקול את מנגנוני הפיקוח והערובות שקיימות, אם זה בהנחיות שיוצאו מטעם המשטרה, אם זה פיקוח חיצוני של בתי המשפט, אם זה דיון במסגרת סעיפים אחרים בחוק לגבי מצבים שבהם הופעלה סמכות שלא במסגרת המידתיות, התכלית ותום הלב.

נחשון שוחט: לעצם עיגון הסמכות אנחנו תומכים.

רעות גורדון כץ: לעניין החפצים שייתפסו, זה כפוף לסמכות התפיסה של המשטרה, שקבועה היום בסעיף 32 לפקודת סדר הדין הפלילי, זה חפץ שנעברה בו עבירה, עשוי לשמש ראיה בהליך משפטי בשל עבירה, ניתן כשכר בעד ביצוע עבירה או כאמצעי לביצועה.

רעות גורדון כץ: התיקון שלנו לא גורע מהסמכות הזאת.

רעות גורדון כץ: כל חפץ שהמשטרה תמצא, אם הוא עומד באחד מהפרמטרים האלה שציינתי, היא תוכל לתפוס אותו.

רעות גורדון כץ: זה לעניין הטענות האלה.

גיל שפירא: זה כפוף לצו.

גיל שפירא: זה תפיסה לפי צו.

גבריאלה פיסמן: אין תפיסה לפי צו.

גבריאלה פיסמן: סעיף התפיסה לא כפוף לצו.

גיל שפירא: לחשד סביר.

גיל שפירא: סליחה, לא לצו.

ניסן סלומינסקי: החפץ הזה, אם הוא נתפס באופן לא חוקי, הוא מעורר שאלה אם אפשר להשתמש בו או לא, וזה נתון לשיקול דעת של השופט.

ניסן סלומינסקי: אם הוא נתפס תוך כדי מעשה חוקי, ודאי שאפשר להשתמש בו.

ניסן סלומינסקי: פה, אם נניח היום, כשאין לך את הסמכות ותמצאי אצלו את החפץ הזה, נניח סמים, אם תרצי להשתמש בזה כדי להאשים אותו, השופט יצטרך להחליט אם הוא מאשר את זה או לא, כי הוא נתפס שלא בסמכות.

גבריאלה פיסמן: הוא לא נתפס שלא בסמכות.

ניסן סלומינסקי: שנייה.

ניסן סלומינסקי: אם נאשר את החוק, למעשה הוא ייתפס בסמכות.

גבריאלה פיסמן: זה לא קשור.

גבריאלה פיסמן: אדוני היושב-ראש, מה שרעות כרגע הסבירה שסמכות התפיסה של המשטרה היא בלתי תלויה.

גבריאלה פיסמן: היא מבוססת על סעיף 32 לחסד"פ, זה חפץ הקשור לעבירה.

גבריאלה פיסמן: למשטרה יש סמכות תפיסה של חפצים.

גבריאלה פיסמן: גם אם שוטר מסתובב ברחוב כרגע ורואה חפץ לנגד עיניו שהוא קשור לעבירה, הוא יכול לתפוס אותו.

גבריאלה פיסמן: הסמכות קיימת.

ניסן סלומינסקי: לא.

ניסן סלומינסקי: עוד פעם, את רואה אדם סתם ברחוב, אסור לך לעשות עליו חיפוש.

ניסן סלומינסקי: החלטת לעשות עליו חיפוש ומצאת אצלו סמים, הסמים נתפסו כתוצאה מפעולה לא חוקית.

ניסן סלומינסקי: נכון?

אפרת חקאק: עשית חיפוש ללא חשד.

גבריאלה פיסמן: פעולת החיפוש היא חוקית.

ניסן סלומינסקי: סתם על אדם שהלך ברחוב?

אפרת חקאק: בלי חשד.

גבריאלה פיסמן: אני מדברת בסיטואציה שלנו.

ניסן סלומינסקי: אני מדבר בלי חשד.

גבריאלה פיסמן: חיפוש שלא על בסיס חשד הוא לא חוקי.

ניסן סלומינסקי: הוא לא חוקי, ואם מצאת שם סמים, אפשר יהיה להאשים אותו רק אם השופט יסכים לאשר את זה.

ניסן סלומינסקי: נכון?

ניסן סלומינסקי: ברגע שניתן לך את הסמכות לעשות את החיפוש, ממילא זה נהפך אוטומטית למאושר.

ניסן סלומינסקי: יש כאן הבדל.

דקלה פוגל ברדה: התפיסה היא לגבי חפצים שאסור להחזיק.

דקלה פוגל ברדה: הדוגמה של 1,000 שקלים - - -

ניסן סלומינסקי: לא 1,000 שקלים.

ניסן סלומינסקי: 1,000 שקלים זה בסדר.

ניסן סלומינסקי: סמים או 11,000 שקלים.

דקלה פוגל ברדה: גיל אמר שסמים זה הגיוני, הגיוני שאתה תופס.

ניסן סלומינסקי: 11,000 שקלים או - - -

גבריאלה פיסמן: אני רוצה להתייחס לטיעון של גיל.

גבריאלה פיסמן: המשטרה, מכוח סעיף 59 לחוק סדר הדין הפלילי, חייבת לפתוח בחקירה אם נודע לה על ביצוע העבירה.

גבריאלה פיסמן: הסיטואציה שבה שוטר יודע שאדם מחזיק סכום כסף שחשוד בזיוף או בהלבנת הון - - -

ניסן סלומינסקי: אם הוא יודע, זה משהו אחר.

ניסן סלומינסקי: אם הוא חשוד, אין לי בעיה גם פה.

גבריאלה פיסמן: הוא חיפש את הסכין בכיס, במקום להוציא את הסכין הוא הוציא סכום כסף אדיר של כסף מזויף, הדבר הזה חייב להיחקר.

גבריאלה פיסמן: אחר-כך זה יעמוד בקריטריונים הרגילים אם יוגש כתב או לא יוגש כתב אישום כמובן, אבל המחשבה שמראש נפסול את הראיה הזאת ולא תיפתח חקירה בסיטואציה הזאת, כיוון שהחיפוש נערך בניידת, היא פשוט נקודת מוצא לא סבירה.

ניסן סלומינסקי: יכול להיות שהפתרון יהיה שיוציאו הנחיות של המשטרה, ונרצה לראות אותן, שהמטרה של החיפוש תהיה לחפש שאין לו נשק שיסכן את השוטר ולא שדרך ההיתר הזה למעשה חיפשו אם יש לו סמים או לא.

ניסן סלומינסקי: נניח היה מישהו שהשתולל בבר ואתם לוקחים אותו לניידת, השאלה מה אתם מחפשים באמת, האם יש לו נשק שיכול לסכן את השוטר או שאתם מחפשים אם יש לו סמים רק שאין לכם סמכות סתם לחפש על אדם כי אין לכם חשד, ועכשיו יש לכם הזדמנות לחפש.

ניסן סלומינסקי: זאת הנקודה ששאלתי כל הזמן.

ניסן סלומינסקי: בהנחיות צריך להבין: א', ברמת החיפוש, כי אדם נורמטיבי - - -

גבריאלה פיסמן: זה כבר בחקיקה ראשית.

ניסן סלומינסקי: לא, בהנחיות שלכם.

ניסן סלומינסקי: א', אם יש אדם נורמטיבי, לא תתחילו לפני שהוא נכנס להפשיט אותו ברחוב, ו-ב', גם להדגיש את ההבחנה של המטרה האמיתית, שזה אצלכם, והמטרה האמיתית היא לחפש את הסכין, כדי שלא תסכן את השוטר.

ניסן סלומינסקי: זה בסדר, לזה אנחנו נותנים להם סמכות, אבל מאחר שהוא היה בבר, אתם אומרים, בטח יש לו סמים, רק שאני לא יכול סתם לחשוד בו, אז חיפוש הנשק הוא עילה למעשה לחיפוש של הסמים, שזה אנחנו לא רוצים שיהיה.

דקלה פוגל ברדה: אדוני, זה ברור.

דקלה פוגל ברדה: זה ברור לגמרי.

ניסן סלומינסקי: שיהיו הנחיות כאלה.

דקלה פוגל ברדה: ברגע שיש תיקון חקיקה, בוודאי כזה שמשפיע על השוטרים בשטח ברמה היומיומית, אנחנו מוציאים הנחיות, אנחנו מסבירים, אנחנו נסביר בדיוק מה התכלית, אנחנו נסביר בדיוק מה המשמעות של חיפוש מוגבל על הגוף ומה זה אומר.

דקלה פוגל ברדה: אני יכולה לעדכן את אדוני שזה נעשה וייעשה בוודאי גם בתיקון הזה.

ניסן סלומינסקי: נתחיל לקרוא.

אפרת חקאק: קודם כול, יש לנו החלטת פיצול, מבקשים לפצל את סעיף 112(6) להצעת החוק.

ניסן סלומינסקי: מי בעד לפצל את הסעיף, ירים את ידו.

ניסן סלומינסקי: בעד פיצול סעיף 112(6) – פה אחד

ניסן סלומינסקי: אושר הפיצול.

אפרת חקאק: אני אדגיש שעד שהמליאה לא מאשרת את החלטת הפיצול - - -

ניסן סלומינסקי: כל מה שנאשר יהיה כפוף לאישור של המליאה על פיצול.

אפרת חקאק: בדיוק.

אפרת חקאק: הצבענו על תנאי.

לירן קליין: שב"ס - - -

אפרת חקאק: יש להם עוד נושא שהם רוצים להעלות, אבל נקרא ונראה כמה זמן יש לנו.

אפרת חקאק: "חוק סדר הדין הפלילי (סמכויות אכיפה – מעצרים), (תיקון מס' ***), התשע"ח–2018".

אפרת חקאק: אנחנו מפצלים את מה שהיה תיקון עקיף ונחוקק רק את הסעיף הזה.

אפרת חקאק: שוב, יש מטרה לחיפוש הזה, אבל אין חשד קונקרטי כלפי אותו אדם.

אפרת חקאק: פה עלתה השאלה האם אנחנו רוצים להפנות לסעיפים הספציפיים של העיכוב או אם אנחנו רוצים להגיד שבכל מצב שיש לשוטר סמכות עיכוב השוטר יוכל לחפש.

אפרת חקאק: ליושב-ראש יש עמדה?

ניסן סלומינסקי: לא הבנתי את שתי האופציות.

אפרת חקאק: יש אופציה אחת לכתוב במפורש - - -

גבריאלה פיסמן: רעות התייחסה לזה בתחילת הדברים.

אפרת חקאק: רעות קראה לפני כן את הסעיפים הספציפיים לחוק הזה.

ניסן סלומינסקי: את רוצה להכניס את זה לפה?

אפרת חקאק: הייתה הערה שאולי שווה לכתוב בדיוק איזה סעיפים או לכתוב את זה כסמכות כללית.

אפרת חקאק: אני חושבת שזה בסדר, בגלל הרציונל של שמירה על ביטחונם של השוטרים ועל ביטחונו של אדם.

אפרת חקאק: אני חושבת שזה בסדר שבכל מקום שיש סמכות עיכוב שאפשר יהיה לחפש.

אפרת חקאק: זה בסדר?

ניסן סלומינסקי: כן.

ניסן סלומינסקי: סמכות עיכוב ויש ניידת.

אפרת חקאק: סמכות עיכוב, מכניסים אותו לניידת - - -

ניסן סלומינסקי: זה מה שאני אומר.

ניסן סלומינסקי: צריכה להיות ניידת.

אפרת חקאק: הם צריכים להביא אותו לתחנת המשטרה.

דקלה פוגל ברדה: כתוב "בעת כניסתו לניידת".

ניסן סלומינסקי: אם הם הולכים ברגל, זה סיפור אחר.

אפרת חקאק: הנוסח הזה גם מתכתב עם הסעיפים האחרים באותו חוק, ולכן גם הוספנו "שיילווה עמו לתחנת המשטרה".

אפרת חקאק: פה אני אדגיש שהשימוש בכוח הוא רק כלפי חשוד ולא כלפי עד.

אפרת חקאק: זה איזון מסוים שמבקשים להכניס פה.

אפרת חקאק: יש לך הסעיף הקיים שמדבר על דוח העיכוב בכל מצב, אז מפרטים פה שבכל פעם שנערך חיפוש יהיה תיעוד, כמובן אם תופסים כל חפץ או אם נעשה שימוש בכוח.

אפרת חקאק: זה עונה על מה ששאלת לפני כן.

אפרת חקאק: פה אנחנו מגדירים בדיוק מה אפשר לעשות בגדר החיפוש.

ניסן סלומינסקי: מה זה "למעט"?

ניסן סלומינסקי: את מה הוא ממעט?

ניסן סלומינסקי: זה ההפרש בין המוגבל - - -

אפרת חקאק: לא.

אפרת חקאק: זה מה שרעות הסבירה לפני כן.

אפרת חקאק: המונח "חיפוש חיצוני" הוא מאוד מבלבל, כי נשמע כאילו זה סתם חיפוש על הגוף, אבל הוא חיפוש די פוגעני.

דקלה פוגל ברדה: חיפוש בהפשטה.

רעות גורדון כץ: נטילת דגימת שיער - - -

גבריאלה פיסמן: נטילת חומר מהגוף.

ניסן סלומינסקי: הבנתי.

ניסן סלומינסקי: זה דווקא לא חיצוני, זה צריך להיות חיפוש פנימי.

אפרת חקאק: אגב הליכי החקיקה שכחנו פה לכתוב בהגדרה גם נשק, שזה "נשק כהגדרתו בחוק סמכויות לשם שמירה על ביטחון הציבור, התשס"ה-2005".

אפרת חקאק: זה לעניין הנוסח.

ניסן סלומינסקי: במקום ניידת, אם נניח מישהו נפצע קצת וצריך להכניס אותו לאמבולנס עם השוטר, האם חל אותו דבר?

גלעד בהט: שאלה טובה.

יוסי כתב: זה צריך להיות אותו דבר, כי אז אתה מסכן - - -

גיל שפירא: גלעד, רכב ביטחון זו לא הגדרה טובה?

גיל שפירא: זה מכסה הכול.

אפרת חקאק: אנחנו יכולים לבדוק את זה יחד עם הנסחית.

אפרת חקאק: אין הגדרה של ניידת - - -

ניסן סלומינסקי: יכול להיות שרצו לשאול לגבי הנושא של שב"ס?

ניסן סלומינסקי: לגבי הרכב שלהם?

אפרת חקאק: לא.

אפרת חקאק: יש שאלה רוחבית - - -

ניסן סלומינסקי: אם זה לא זה, נגיד שבמקום ניידת נכתוב - - -

גיל שפירא: רכב ביטחון.

נחשון שוחט: ניידת מוגדרת כרכב ביטחון.

גיל שפירא: יש הגדרה של רכב ביטחון.

גלעד בהט: ניידת או רכב אחר בליווי שוטר זה יכסה.

גלעד בהט: אמבולנס לפעמים מוגדר כרכב ביטחון ולפעמים לא.

גלעד בהט: יש כמה הגדרות.

גלעד בהט: זה יצא לא טוב.

גלעד בהט: "ניידת או רכב אחר בליווי שוטר" כמובן.

נירית אהרון: צריך להביא בחשבון שהוראות החוק הזה יחולו גם על גופים אחרים, וכשאתם מגדירים ניידת, צריך לתת מענה גם לזה.

אפרת חקאק: גבי פיסמן, אני מבקשת שתתייחסי להערה הזאת, כי לא התכוונו שהתיקון הזה יחול על גופים אחרים.

ניסן סלומינסקי: את מתכוונת לפקחים?

נירית אהרון: כן.

גבריאלה פיסמן: אין כוונה באמצעות התיקון הזה לתת - - -

ניסן סלומינסקי: אני אעשה הפסקה של כמה דקות.

ניסן סלומינסקי: בינתיים תוכלו לדבר ואני ארוץ להצביע בוועדת הכנסת.

ניסן סלומינסקי: אני כבר חוזר.

ניסן סלומינסקי: רבותיי, אני מחדש את הדיון.

ניסן סלומינסקי: אני מתנצל.

אפרת חקאק: יש חידוד אחד לגבי הנוסח של סעיף קטן (א).

אפרת חקאק: אנחנו מבקשים לכתוב "שוטר רשאי לערוך חיפוש מוגבל על גופו של אדם שעוכב, בעת כניסתו בליווי שוטר לרכב בשימוש משטרת ישראל".

רעות גורדון כץ: "בשימוש שוטר".

אפרת חקאק: "בשימוש משטרת ישראל" או "בשימוש שוטר".

אפרת חקאק: נדבר על זה.

דקלה פוגל ברדה: "בשימוש שוטר".

גיל שפירא: לא.

גיל שפירא: מה זה רכב בשימוש שוטר?

גיל שפירא: גם ברכב הפרטי שלו?

אפרת חקאק: "בשימוש משטרת ישראל".

גיל שפירא: זה בשימוש המשטרה, לא בשימוש הפרטי שלו כשוטר.

ניצן רוזנברג: אם הוא שוטר והוא משתמש ברכב הפרטי שלו, אין כוונה לאפשר את זה.

ניסן סלומינסקי: לא.

ניסן סלומינסקי: אין דבר כזה.

ניצן רוזנברג: אז זה בשימוש המשטרה, לא בשימוש השוטר באופן אישי.

ניסן סלומינסקי: עוד פעם תקראי את הנוסח.

אפרת חקאק: "אדם שעוכב, בעת כניסתו בליווי שוטר, לרכב בשימוש משטרת ישראל או אמבולנס".

אפרת חקאק: העיקרון ברור פה.

אפרת חקאק: אני מבקשת שנתאם את זה ביחד עם הנסחית.

ניסן סלומינסקי: היה משהו של השב"ס?

אפרת חקאק: של השב"ס ושל גורמים אחרים באופן כללי במדינה, ואני אשמח אם רעות תציג את השאלה ואת העמדה של משרד המשפטים בנושא.

רעות גורדון כץ: בעיקרון הצעת חוק החיפוש כוללת כל מיני תיקונים עקיפים שנוגעים להיבטים המסמיכים של רשויות חקירה נוספות.

רעות גורדון כץ: היום התמקדנו בסעיף המרכזי שנוגע למשטרה וזה לא נועד להוסיף סמכות לא קיימת.

רעות גורדון כץ: אנחנו נגיע לתיקונים העקיפים ואנחנו נדון בהם אחד לאחד בהמשך.

אפרת חקאק: אני אחדד.

אפרת חקאק: גם כשיש סעיפי חוק שאומרים שסעיפים 74-72 לחוק המעצרים חלים על אותו גוף, הכוונה פה לא להוסיף להם את סמכות החיפוש על הגוף.

אפרת חקאק: נכון?

קריאה: יש להם.

רעות גורדון כץ: רוב החוקים שאנחנו מכירים של רשויות אחרות זה בדרך כלל מפנה פרטנית, ואז לא יהיה הסעיף הזה, אבל אם כתוב "כל פרק ג'", זה כן יחול.

ניסן סלומינסקי: לא הבנתי.

אפרת חקאק: גבי פיסמן אמרה משהו אחר.

ניסן סלומינסקי: תגידו לי לגבי מי השאלה.

ניסן סלומינסקי: לא שוטר, מי כן?

רעות גורדון כץ: הרשות להגבלים עסקיים.

רעות גורדון כץ: היום הסעיף מפנה לסעיפים ספציפיים בחוק המעצרים, סעיפים 67 ו-68 - - -

ניסן סלומינסקי: גם הם יכולים לעכב מישהו?

רעות גורדון כץ: כן, אבל הסעיף החדש הזה כרגע לא יחול עליהם, עד שלא נסדיר את זה בתיקון עקיף נפרד בחוק שלהם.

רעות גורדון כץ: יש את רשות המסים - - -

ניסן סלומינסקי: מה אמרת לגבי רשות המסים?

רויטל זאוברר: אני מרשות המסים.

רויטל זאוברר: יש לנו היום סמכויות שוטר לגילוי ומניעת עבירות ובמסגרת הסמכות הזאת יש לנו כמובן גם סמכויות עיכוב ומעצר, ובגלל זה אחד מהדברים שהצענו כאן, מאחר שכבר יש לנו הסמכות הזאת, זה לא משהו חדש, לתקן פשוט את סמכות השוטר לרכב בשימוש שוטר ובעת מילוי תפקידו, כי אז זה מחיל את זה על מי שיש לו סמכות שוטר.

ניצן רוזנברג: יש לכם היום סמכות לחיפוש על הגוף?

רויטל זאוברר: יש לנו כל מיני חוקים, יש לנו פקודת המכס, ששם יש גם חיפוש חיצוני ליס"מ, כשמחפשים סמים, יש לנו כל מיני סוגי חיפושים, אבל עקרונית יש לנו חיפושים כמו של שוטר.

רויטל זאוברר: בעת שהוא מגיע לבצע מעצר, יש לו אפשרות לבצע חיפוש, בדיוק מה שהסבירו בתחילת השיחה.

אפרת חקאק: שוב, הבנו ממשרד המשפטים שהכוונה פה לתת את הסמכות היום רק לשוטרים.

אפרת חקאק: בטח כשיש הפניה ספציפית לסעיפים אנחנו לא נעשה תיקונים עקיפים, אבל גם כשיש הפניה לכל פרק ג' לחוק המעצרים לדוגמה, או לסעיפים 74-72, הכוונה היא לא לתת סמכות לחיפוש על הגוף לכל מיני גופים.

אפרת חקאק: אנחנו כמובן לא נעבור על כל גופי החקירה והפקחים במדינת ישראל עכשיו.

אפרת חקאק: חשוב שזה ייאמר לפרוטוקול ממשרד המשפטים.

נירית אהרון: זה קצת שונה ממה שהבנתי מגבי פיסמן.

נירית אהרון: אני הבנתי שאם יש לנו היום סמכות מעצר, כן יש כוונה לתת את הסמכות הזאת, רק שהיא תעשה את זה במסגרת תיקון עקיף.

נירית אהרון: זה מה שאני הבנתי.

רעות גורדון כץ: נכון.

רעות גורדון כץ: זה ייעשה בנפרד.

רעות גורדון כץ: בתיקונים עקיפים נעבור אחד-אחד, גוף-גוף.

אפרת חקאק: כשנסיים את כל חוק החיפוש, ברור שנצטרך לעשות מיפוי של כל הסמכויות, של כל הגורמים, ולראות מה מתאים, מה לא מתאים ולעשות את התיקון העקיף.

אפרת חקאק: בהמשך כמובן אני מסכימה שזאת הכוונה.

אפרת חקאק: השאלה לגבי התיקון של היום.

נירית אהרון: השאלה אם יכול להיות, כדי לא להגביל – אני מצטרפת להערה – לכתוב "רכב בשימוש שוטר"?

נירית אהרון: אז זה לא מגביל.

גיל שפירא: זה בדיוק העניין, זה מכניס את זה בדלת האחורית.

נירית אהרון: זה לא, כי בתיקונים העקיפים יש הפניה ספציפית.

גיל שפירא: זו סמכות שלא - - -

נירית אהרון: בתיקונים העקיפים יש הפניה ספציפית ואומרים בדיוק איזה סעיף מתוך החוק חל למשל על רשות הטבע והגנים, על רשות המסים, ולכן - - -

אפרת חקאק: נכון, אבל אנחנו לא עושים את אותם תיקונים היום.

נירית אהרון: נכון.

אפרת חקאק: היום אנחנו עושים את התיקון רק לגבי משטרת ישראל.

נירית אהרון: נכון, אבל אם תכתבו "רכב בשימוש שוטר", שוב אני מצטרפת להערה, לדעתי זה כן עלול בעתיד לחסוך לנו תיקון, כי אם כתוב "רכב בשימוש שוטר" והסעיף בתיקון העקיף מחיל עליי את סעיף 72, מבחינתי זה מספיק, כי שוטר זה בתיקונים הנדרשים.

נירית אהרון: ברגע שכתוב "ניידת", זה יותר מגביל.

ניסן סלומינסקי: "רכב בשימוש שוטר" זה יכול להיות גם רכב פרטי, ואנחנו לא רוצים לעשות את זה.

רויטל זאוברר: זה נחשב בעת מילוי תפקידו.

גיל שפירא: זו הרחבה שכרגע אנחנו לא מעוניינים לעשות.

גיל שפירא: זה בדיוק העניין.

אפרת חקאק: בדיוק.

אפרת חקאק: אני גם אדגיש שברגע שנסיים את הליכי החקיקה, נצטרך לעשות פה תיקון עקיף בכל מקרה, כי בסעיף הזה, זה לא היה המקום הכי רלוונטי לעשות הגדרה של חיפוש מוגבל על הגוף, אנחנו הכנסנו לסעיף הזה בגלל שאין היום הגדרה, אז בכל מקרה נעשה תיקון עקיף לסעיף 72א בהמשך החקיקה.

רויטל זאוברר: כשנעביר את ההגדרה למקום אחר?

אפרת חקאק: כן.

אפרת חקאק: זה המיקום הכי לא טבעי להגדרה הזאת ברגע שנעשה סדר.

אפרת חקאק: לכן בכל מקרה נצטרך לעשות תיקון בסעיף הזה.

ניסן סלומינסקי: אני מבין שאנחנו נשארים רק עם המשטרה כרגע.

רעות גורדון כץ: אנחנו לא דנים בתיקונים עקיפים עכשיו.

רעות גורדון כץ: כל דבר בעתו.

אפרת חקאק: שוב, הכוונה היא לא לאפשר את הסמכות הזאת לכל הגופים האחרים, אפילו אם כתוב בצורה כללית שסעיפים 74-72 חלים או שפרק ג' חל.

רעות גורדון כץ: זה לא בא להוסיף סמכות שלא קיימת היום וגם לא לגרוע.

רעות גורדון כץ: זה לא אמור לשנות את המצב.

רעות גורדון כץ: אנחנו לא מוסיפים סמכות לגופים אחרים שלא הייתה קיימת.

ניסן סלומינסקי: אני רק חוזר למה שאמרתי בהתחלה, שאני רוצה שיצאו הנחיות במשטרה לגבי שני הנושאים שדיברנו עליהם.

ניסן סלומינסקי: אנחנו נשמח לראות את ההנחיות, רק כדי שנדע שמה שנתנו ינוצל אך ורק למטרה שלו.

דקלה פוגל ברדה: כן.

ניסן סלומינסקי: אם כך, נצביע על הצעת חוק סדר הדין הפלילי (סמכויות אכיפה – מעצרים), (תיקון מס' ***), התשע"ח–2018, עם השינויים שדובר עליהם במהלך הישיבה, כולל התוספת של הגדרת נשק.

ניסן סלומינסקי: מי בעד לאשר את החוק, ירים את ידו.

ניסן סלומינסקי: בעד – פה אחד

ניסן סלומינסקי: הצעת החוק אושרה פה אחד.

אפרת חקאק: לפני שאתה נועל את הישיבה, נשאל את גבי פיסמן אם יש לה מה להוסיף.

גבריאלה פיסמן: הדיון בינתיים התנהל.

אסף פרידמן: כבר הצביעו.

ניסן סלומינסקי: הצבענו רק ביחס למשטרה, לא לגופים האחרים.

גבריאלה פיסמן: אני לא יודעת מה נאמר פה בדיוק.

גבריאלה פיסמן: מבחינתנו הכוונה אינה לגרוע מסמכויות של גופים אחרים - - -

ניסן סלומינסקי: לא גורעים ולא מוסיפים.

גבריאלה פיסמן: נכון, אבל מבחינתנו ברגע שגוף מסוים, ניתנו לו סמכויות עיכוב על-פי דין ויש לו גם סמכויות חיפוש על הגוף בסיטואציות מסוימות, יש מקום שהסעיף הזה יחול.

גבריאלה פיסמן: כרגע אנחנו לא דנים בזה, זה בסדר גמור, אבל מבחינתנו ההיגיון הוא אותו היגיון.

ניסן סלומינסקי: לא במסגרת מה שעשינו עכשיו.

גבריאלה פיסמן: לא במסגרת מה שעשינו עכשיו.

ניסן סלומינסקי: כשנדון על החוק עצמו.

גבריאלה פיסמן: נכון.

גבריאלה פיסמן: אבל ברור שהחשש הוא אותו חשש.

גבריאלה פיסמן: אותם גופים שניתנו להם סמכויות עיכוב וחיפוש על הגוף על-פי דין נמצאים בדיוק באותה סכנה שנמצא השוטר.

ניסן סלומינסקי: הצבענו ואישרנו את החוק רק לגבי המשטרה.

ניסן סלומינסקי: יש כאן גילוי נאות או אמירה לפרוטוקול שמשרד המשפטים חושב שאותו דבר צריך להיות גם לגבי גופים אחרים שיש להם סמכות של עיכוב וחיפוש מהסוג הזה, אבל זה לא יהיה במסגרת החוק הזה, אלא במסגרת החוק הכולל, שממנו פיצלנו את זה.

ניסן סלומינסקי: לכשנגיע, נגיע גם לזה, וגם אז סביר שנתבקש לתת להם את הסמכויות האלה, ואם נחשוב שכן, גם ניתן להם את הסמכויות האלה.

גבריאלה פיסמן: אני מניחה שרעות אמרה את זה, לא הייתה לנו כוונה לתת את הסמכות הזאת בוודאי למי שאין לו סמכות חיפוש על הגוף.

ניסן סלומינסקי: אמרו שלא מוסיפים ולא גורעים שום דבר מהסמכות של הגופים האחרים.

ניסן סלומינסקי: בתוספת נדון כשנדון בהמשך החוק.

אפרת חקאק: ולכן גם אם כתוב בחוק אחרת, שכל הסמכויות לפי פרק ג' ניתנות לאותו גורם, אתם תפרשו כך שהסעיף הזה לא יחול.

אפרת חקאק: נכון?

אפרת חקאק: הם לא יקבלו חיפוש על הגוף.

גבריאלה פיסמן: שנייה.

גבריאלה פיסמן: אנחנו לא עושים כאן בשלב הזה פרשנות משפטית, והשאלה הזאת עדיין לא עמדה לפתחנו.

גבריאלה פיסמן: אם לגוף מסוים ניתנו סמכויות שיטור באופן מלא, נניח לשירות הביטחון הכללי, והוא עומד באותה סיטואציה, אני לא רואה מקום להבחנה.

גבריאלה פיסמן: אם חלות עליו ההוראות הספציפיות, ויש לו סמכות עיכוב ויש לו סמכות חיפוש על הגוף, אני לא רואה הצדקה להבחנה בהקשר הזה.

ניסן סלומינסקי: לא אישרנו לו את זה עכשיו.

גבריאלה פיסמן: אם יש לו סמכויות שוטר מלאות, אז יש לו סמכויות שוטר.

גבריאלה פיסמן: למה דווקא להחריג את הסעיף הזה?

גיל שפירא: זה לא היה הדיון.

ניסן סלומינסקי: לאיזה גופים יש סמכויות שוטר?

ניסן סלומינסקי: זה לא טוב.

ניסן סלומינסקי: לא עושים את זה אחרי שכבר הצבענו.

ניסן סלומינסקי: למי יש סמכויות שוטר?

גבריאלה פיסמן: יש גופים שיש להם על-פי דין סמכויות שוטר.

ניסן סלומינסקי: כל הגופים שנמצאים פה יש להם סמכויות שוטר?

גבריאלה פיסמן: לחלקם יש סמכויות שוטר באופן מלא, לחלקם יש סמכויות שוטר באופן חלקי, לכן זה לא חל באופן אוטומטי.

גבריאלה פיסמן: מי שיש לו סמכויות שוטר באופן מלא - - -

ניסן סלומינסקי: למי יש סמכויות שוטר?

גבריאלה פיסמן: שירות הביטחון הכללי זה גוף שיש לו סמכויות שוטר.

ניסן סלומינסקי: למי עוד יש?

אפרת חקאק: גם לניירות ערך.

גבריאלה פיסמן: גם לניירות ערך יש.

גבריאלה פיסמן: לרשות המסים, יש להם בחוקים מסוימים סמכויות שוטר באופן מלא.

קריאה: גם לרשות העתיקות.

גבריאלה פיסמן: לרשות העתיקות יש בהקשרים מסוימים.

גבריאלה פיסמן: אנחנו לא עושים את הדיון כרגע.

גבריאלה פיסמן: אני לא חושבת שזה רלוונטי.

ניסן סלומינסקי: זה מה שאת אומרת.

ניסן סלומינסקי: בסוף פתאום אמרת שכל מי שיש לו סמכות שוטר, והתחלת להגיד רשימה של גופים, אז זה כאילו יחול עליהם, כשאנחנו אמרנו במפורש שזה יחול רק על המשטרה.

גבריאלה פיסמן: הסעיף הזה חל על המשטרה בדיוק בתיקון שעשינו.

גבריאלה פיסמן: המשמעות היא שכל מי שניתנו לו סמכויות שוטר מלאות על-פי דין, גם הסמכות הזאת - - -

ניסן סלומינסקי: כמה גופים כאלה יש?

גבריאלה פיסמן: כרגע אני לא יכולה לומר, אבל זה כל - - -

ניסן סלומינסקי: זה לא טוב.

ניסן סלומינסקי: לא עשינו טוב, כי כשאנחנו דנים על המשטרה, אני יודע על מה אני דן.

ניסן סלומינסקי: נניח שאני דן על רשות הטבע והגנים או על רשות העתיקות וכל אלה, נניח, יכול להיות ששם היינו חושבים אחרת לגמרי.

גבריאלה פיסמן: שם המחוקק כבר קיבל עמדה.

גבריאלה פיסמן: הגנת הסביבה, משרד החקלאות – אלה לא גופים שיש להם סמכויות שוטר מלאות על-פי דין.

גבריאלה פיסמן: אלה סמכויות שנבחנו על-ידי המחוקק וניתנו סמכויות מאוד בקפידה.

גבריאלה פיסמן: הגופים שניתנו להם סמכויות שוטר מלאות הם גופים חריגים בחוק, יש מעט מאוד גופים כאלה.

גבריאלה פיסמן: לא התכוננו לדיון הזה, כי מבחינתנו הסמכות הזאת היא סמכות שיטור בהגדרה, מבחינתנו לא ראינו את זה אחרת.

גבריאלה פיסמן: ודאי שאותם גופים שהמחוקק מלכתחילה אמר שהוא לא רואה שום הצדקה להבחין בינם לבין המשטרה אין מקום להחריג באופן ספציפי.

ניסן סלומינסקי: תלוי באיזה נושאים.

ניסן סלומינסקי: נניח רשות המסים או ניירות ערך, נניח עבירות של ניירות ערך, עבירות של מסים וכל הדברים האלה, יכול להיות ששם היינו אומרים שאין שום חשש שלאדם שאתה בא לעכב יהיה נשק.

ניסן סלומינסקי: זה סוג אחר של אנשים, זה לא סוג שהמשטרה מטפלת בו.

ניסן סלומינסקי: יכול להיות שלהם אין חשש שיכניסו לניידת, אחד שמתעסק בבורסה ועשה איזה קומבינציות באגרות חוב פתאום ישלוף, זה לא רלוונטי בכלל.

ניסן סלומינסקי: יכול להיות שלהם לא היינו נותנים את זה.

גבריאלה פיסמן: אני מציעה, כשאנחנו עושים את התיקונים העקיפים, שנקיים דיון מסודר לכל הגופים.

ניסן סלומינסקי: ובינתיים יהיו להם סמכויות?

גבריאלה פיסמן: אני יכולה להעביר רשימה של גופים שלגביהם חלות סמכויות שוטר באופן מלא.

גבריאלה פיסמן: יש מעט מאוד גופים.

ניסן סלומינסקי: בינתיים, נניח לרשות המסים - - -

דקלה פוגל ברדה: - - - מדבר על הכנסה לרכב בשירות משטרת ישראל.

גבריאלה פיסמן: בשימוש.

דקלה פוגל ברדה: "בשימוש משטרת ישראל".

אפרת חקאק: בחלק מהחוקים כתוב ב"שינויים המחויבים".

אפרת חקאק: הנוסח שלנו מדבר על ניידת או שימוש ברכב משטרה, אבל בחוקים שכתוב בהם שכל פרק ג' חל בשינויים המחויבים, אני מניחה ששינוי מחויב זה לא ניידת אלא רכב שלהם, וזה מה שמפחיד אותנו עכשיו, כי חשבנו שאנחנו עושים תיקון רק למשטרה ואפשר להעביר את זה בנוסח.

ניסן סלומינסקי: גבי פיסמן, מה שאת אומרת עכשיו זה שינוי ממה שהבנו.

ניסן סלומינסקי: לא קיימנו על זה דיון ולא חשבנו על זה.

אפרת חקאק: גם אין לנו את רשימת הגופים.

גבריאלה פיסמן: אני יכולה להציע שנקיים את הדיון הזה במסגרת התיקונים העקיפים.

ניסן סלומינסקי: עד אז זה לא יחול.

ניסן סלומינסקי: עד אז זה חל על המשטרה.

אפרת חקאק: צריך לכתוב שזה חל רק על המשטרה, על אף מה שכתוב בחוקים אחרים.

רויטל זאוברר: מבחינתנו ההיגיון הוא אותו היגיון.

ניסן סלומינסקי: לא בטוח שהוא אותו היגיון.

ניסן סלומינסקי: אולי כן.

ניסן סלומינסקי: לא קיימנו דיון.

ניסן סלומינסקי: אני לא בטוח שאתם מתעסקים עם אנשים שיש איזה חשש שיש להם נשק והם יפגעו בחוקר או במישהו.

ניסן סלומינסקי: זה סוג שונה לגמרי מהמשטרה.

רויטל זאוברר: אני מצטערת, אני נאלצת לחלוק על זה - - -

גבריאלה פיסמן: אנחנו לא יכולים לקיים את הדיון הזה עכשיו.

ניסן סלומינסקי: מה אנחנו עושים?

גבריאלה פיסמן: אנחנו נחליט שכרגע זה חל לגבי משטרת ישראל ואת הדיון לגבי הגופים האחרים נקיים כשנגיע לתיקונים העקיפים.

ניסן סלומינסקי: יכול להיות שניתן להם את זה, אבל לא קיימנו על זה דיון.

אפרת חקאק: אני לא חולקת על ההיגיון - - -

גבריאלה פיסמן: אני שוב אומרת את העמדה המהותית שלנו.

ניסן סלומינסקי: בסדר, יכול להיות שנקבל את זה, אבל כרגע לא על זה הצבענו.

אפרת חקאק: למען הסר ספק תצביע שוב, כי נצטרך להוסיף סעיף שמחדד את הנקודה הזאת, שהסעיף חל רק על משטרת ישראל.

ניסן סלומינסקי: נוסיף את הסעיף הזה כדי שלא תצא טעות.

גבריאלה פיסמן: זה קצת מוזר.

אפרת חקאק: אין לנו דרך אחרת.

גבריאלה פיסמן: אנחנו לא עושים תיקונים כאלה גם בחוק המישוש או בסעיפים אחרים, אנחנו לא כותבים סעיף כזה.

גבריאלה פיסמן: הוועדה אמרה שהיא תקיים את הדיון.

ניסן סלומינסקי: נשאיר את זה ככה.

אפרת חקאק: אם את לא כותבת את זה, יש להם סמכות.

נירית אהרון: אולי כדי להרגיע אתכם - - -

ניסן סלומינסקי: תוסיפי שהחוק הזה כרגע חל רק על המשטרה, לגבי גופים אחרים שיש להם סמכות של שוטר, זה יידון כשידנו בחוק עצמו, בגוף החוק.

ניסן סלומינסקי: צריך להצביע על זה?

אפרת חקאק: עדיף.

ניסן סלומינסקי: מי בעד לאשר את זה עם התוספת הזאת, ירים את ידו?

ניסן סלומינסקי: בעד – פה אחד

ניסן סלומינסקי: אושר.

ניסן סלומינסקי: זה אושר ככה רק כדי שלא יהיו לנו ספקות ולבטים.

ניסן סלומינסקי: הישיבה נעולה.